DELTA รูด 10% คาดกองทุนเทขาย หวั่นเด้งหลุด SET50-SET100
DELTA ร่วง 10% โบรกฯคาดกองทุนเทขาย หลังในช่วง 12 เดือนที่ผ่านมา มีผ่านเกณฑ์สภาพคล่องเพียงแค่ 5 เดือนเท่านั้น ต่ำกว่าเกณฑ์ขั้นต่ำที่ 9 เดือน และจะส่งผลให้ตัวหุ้นถูกถอดออกจากดัชนี SET50 และ SET100 ในรอบถัดไปโดยทันที
8 พ.ย. 2564

ผู้สื่อข่าวรายงานว่าวันนี้ (8 พ.ย. 2564) ราคาหุ้น บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ณ เวลา 15:28 น. อยู่ที่ระดับ 406.00 บาท ลดลง 46.00 บาท หรือ 10.18% โดยทำจุดสูงสุดที่ 456.00 บาท และทำจุดต่ำสุดที่ 406.00 บาท ด้วยมูลค่าการซื้อขาย 2.32 พันล้านบาท

บริษัทหลักทรัพย์ ทรีนีตี้ จำกัด ระบุในบทวิเคราะห์ฯว่า ตลาดหลักทรัพย์แห่งประเทศไทย (ตลท.) ออกรายงานสรุปผลการรับฟังความคิดเห็นแนวทางการปรับปรุงดัชนี โดยพร้อมปรับเกณฑ์ในส่วนสภาพคล่องให้คำนึงถึงข้อมูลหลักทรัพย์ที่เข้าข่ายมาตรการกำกับการซื้อขายฯด้วย ซึ่งจะส่งผลให้หุ้นขนาดใหญ่ เช่น DELTA ที่เคยเข้าข่ายมาตรการดังกล่าวในช่วงที่ผ่านมาอยู่หลายเดือน จะไม่ถูกพิจารณาข้อมูลในเดือนนั้นๆ โดยอัตโนมัติ
ทั้งนี้จากการตรวจสอบของทางฝ่ายวิจัยล่าสุด จะทำให้ในช่วง 12 เดือนที่ผ่านมา DELTA จะมีเดือนที่ผ่านเกณฑ์สภาพคล่องเพียงแค่ 5 เดือนเท่านั้น ต่ำกว่าเกณฑ์ขั้นต่ำที่ 9 เดือน และจะส่งผลให้ตัวหุ้นถูกถอดออกจากดัชนี SET50 และ SET100 ในรอบถัดไปโดยทันที โดยมองปัจจัยดังกล่าวจะทำให้กองทุน Index Fund และ Passive fund ที่ถือหุ้น DELTA อยู่มีความมั่นใจที่จะ Liquidate หุ้นตัวนี้ออกจากพอร์ตมากขึ้น ซึ่งจะส่งผลเชิงลบต่อตัวดัชนีในช่วงแรกได้
 